
AUCTORE  GILBERTO  LEON. 


Fabrica  Pulmonum  delicata,  munera  vitalia, 
consensus  eorum  cum  aliis  partibus  amplissi¬ 
mus,  quanti  maximi  momenti  morbi  ejus  fu¬ 
turi  sint,  luculenter  docent.  Horum  autem 
omnium,  utcunque  gravium,  inflammatio  fre- 
quentissima  est,  praesertim  sub  hoc  adeo  mu¬ 
tabili  coelo :  pauci,  sibi  relicti  ad  finem  letha- 
lem  celerius  deproperant ;  licet  sub  cauto  et 
attento  medico,  nullus  detur  pulmonis  morbus, 
qui  citius  remediis  cedat. 

A  diversis  partibus  pulmonis  inflammatione 
affectis,  diversa  nomina  huic  morbo  imposue- 

runt  medici.  Si  pleura  inflammatur,  tum  Pleu¬ 
ritis  dicitur ;  si  pulmonis  substantia,  Pneumo¬ 
nia  vel  Peripneumonia.  Quum  inflammatio 
pleuram  occupavit  solam,  dolore  minus  acuto, 
pulsu  tenuiore,  dyspnoea  et  tussi  minus  mo¬ 
lestis,  notatur.  Neque  facies  adeo  turget  ut 
in  Pneumonia,  licet  haec  discrimina  saepius 
fallacia  sint,  quippe  quod  haud  raro  pleura 
cum  pulmone  simul  laboret,  vel  altera  cito  in 
alteram  transeat.  Probam  hujus  morbi  defi¬ 
nitionem  tradidit  Cullenus  in  classe  Pyrex- 
iarum  ordine  Phlegmasiarum  Nosologiae  suae. 
“  Pyrexia,  dolor  in  quadam  thoracis  parte,  res- 

“  piratio  difficilis,  tussis.” 

* 

Hic  morbus  fere  horroribus,  aliisque  febris 
signis  accedit ;  adeo  quidem  ut  aeger  diu  sub 
febre  tantum  communi  quadam  laborare  puta¬ 
tur;  aliquando  pyrexia  a  principio  aliis  sig¬ 
nis  stipata  est,  saepe  tamen  per  aliquot  horas 
ante  doloris  accessionem  homo  febricitat ;  pul¬ 
sus  plerumque  frequens  est,  plenus,  robustus, 
durus,  celer ;  spirandi  difficultas  ;  pneumoniae 
constantissimum  indicium,  gravior  fit,  ut  mor- 

bus  progreditur ;  spiritus  saepe  brevis,  frequens 
est,  doloris  violentia  plenam  aeris  inspiratio¬ 
nem  prohibente  ;  sed  cum  dolor  aut  hebes  aut 
nullus  est ;  spiritus  quasi  oppressus,  laboriosus 
evadit;  cum  anxietate,  ponderisque  circa  prae¬ 
cordia  sensu.  Dolor  quoque  inter  spirandum 
maximus  est,  aut  cum  aeger  in  certo  quodam 
positu  collocatur ;  maximus  fere  fit  aegro  in 
latus  affectum  decumbenti,  sed  aliquando  dum 
sano  incumbit.  Multis  in  dorso  vel  pectore 
discumbere  juvat ;  saepe  tamen  positus  corpo¬ 
ris  erectus  necessarius  est.  Quando  inflamma¬ 
tio  valde  intensa  est,  spiritus  oris  praeter  soli¬ 
tum  calere  observatur ;  sedem  dolor  habet,  fere 
per  omnes  varias  thoracis  partes,  sed  frequen¬ 
tissime  in  latere  sinistro  prope  costam  sextam 
septimamve,  anterius  paulo  quam  media  hujus 
pars  est.  Plerisque  exemplis  fixus  est,  sed  ali¬ 
quando  e  latere  ad  scapulam,  sternum,  vel  cla¬ 
viculam  jaculatur.  Genus  gradusque,  quam 
sedes  doloris  minus  variant,  modo  autem  acu¬ 
tissimus,  modo,  diffusus,  obscurus  Vel  obtusus; 
Multis  non  percipitur,  nisi  in  alterutrum  latus 
aeger  decumbat,  plene  inspiret  vel  tussiat. 

Denique  nonnullis,  ut  dicitur,  dolor  omnino 
non  sentitur,  et  medicus,  ex  aliis  signis,  ut 
morbi  naturam  expiscatur,  necesse  est.  Tali¬ 
bus  vero  exemplis,  quum  fere  nihil  sit  quod 
tenere  solet,  tussis  enim,  febris,  spirandi  diffi¬ 
cultas  sola  adsunt,  nil  mirum  est  si  medicus 
raro  accersiatur,  donec  jam  non  amplius  pro¬ 
desse  queat. 

Tussis  plerumque  Pneumoniam  comitatur, 
atque  cum  dolor  gravis  est,  signum  perquam 
molestum  est,  aliquando  sicca,  saepius  cum 
sputo  est,  et  quamvis  initio  sicca,  raro  ad  finem 
usque  sine  humore  perseverat.  Materia  ejecta 
tam  crassitudine  quam  colore  variat,  saepe  au¬ 
tem  sanguine  tincta  apparet. 

Alvus  fere  adstricta,  sed  aliquando  naturalis. 
Urina  saepe  apud  initium  morbi  sedimentum 
lateritium  deponit.  Cutis  calida,  sicca  est,  sitis 
quoque  adest,  vultus  suffusio  non  nunquam 
purpurea,  cum  omnibus  Synochi  indiciis. 

Quando  ad  finem  jam  lethalem  morbus  ur¬ 
get,  omnium  vel  maximae  partis  signorum  ma¬ 
nifesta  exacerbatio  est ;  dolor  per  totum  tho¬ 
racem  magis  generaliter  sentitur,  spirandi  dif- 

ficui tas  augetur,  tussis  molestior  est,  extrema 
frigida  evadunt,  et  frigidi  sudores  erumpunt. 
Oculi  languidi  et  hebetes  fiunt  et  tandem  mi¬ 
serrimus  aeger  morbo  penitus  confectus,  aggres¬ 
sionibus  ejus  succumbit. 

Pneumonia  Resolutione,  Suppuratione  vel 
Effusione  terminari  potest. 

Resolutio  sola  est  fausta  Pneumoniae  ter¬ 
minatio  ;  atque  critica  plerumque  evacuatione 
stipatur,  qualis  est  sudoris  profusio,  Epistaxis, 
Diarrhoea,  sed  frequentissima  est  sputi  crassi, 
albidi  vel  flavidi  excretio.  Ante  haec  om¬ 
nium  malorum  remissio  fit;  dolor  mitescit, 
tussis  quiescit,  spiritus  simul  facilior  evadit. 

Suppurationem  vero  affore  suspicandum  est, 
si  signa  resolutionis  ante  diem  sextum  vel  sep¬ 
timum  non  supervenerint,  si  morbus  remissio¬ 
ni  aliisque  idoneis  remediis,  non  cesserit ;  max¬ 
ime  si  delirium,  cum  pulsu  molli  quasi  undu- 
lante  accedat. 

Sed  suppurationem  jam  factam  esse  ducimus 
ab  horroribus  crebris  abnormibus,  sine  causa 
manifesta  ortis,  a  dolore  mitigato  vel  sublato, 
dum  dyspnoea  perseverat ;  a  sensu  demum 

plenitudinis  gravitatisque  in  pectore,  aegro 
interea  nisi  in  latus  affectum  decumbere  non 
tolerante.  Tandem  accedit  hectica,  cum  exa¬ 
cerbationibus  vespertinis  cumque  ea  pulsus 
rapidus,  vires  vitae  paulatim  exhausturi. 

Effusione  facta,  vultus  anxius,  turgidus, 
parum  tamen  calens,  lividus,  corpore  plus  mi¬ 
nus  erecto  uti  cogitur ;  summa  cutis  parum 
calet,  quin  manus  pedesque  subinde  frigidulae, 
livescentes  inveniuntur,  respiratio  non  nisi 
summo  labore,  tam  expirando  quam  inspirando 
efficitur. 

Effusio  in  cavitatem  thoracis  plerumque  la¬ 
tet,  donec  humoris  accumulatio  satis  magna 
evaserit. 

Suspicamur  tamen  adesse,  cum  post  inflam¬ 
mationem  difficultas  decumbendi  manet,  cum 
Dyspnoea  quadam  pepetua.  Quum  Empye¬ 
ma,  vel  puris  in  cavum  thoracis  profusio 
fit,  hoc,  ut  Baillie  ait,  satis  certo  dignos¬ 
ci  potest,  horroribus  post  Pneumoniam  ag¬ 
gressis,  doloris  remissione,  dum  tussis  atque 
Dyspnoea  perstant ;  decubitu  demum  in  latus 
affectum  magis  difficili.  Ejusdem  lateris  ob 

humorem  accumulatum,  manifestus  saepe  tu¬ 
mor  est. 

Empyema  rarissime  simul  in  ambabus  pleurae 
cavitatibus  occurrit,  alteram  tantum  occupare 
consuevit.  Pauculis  interna  pulmonis  super¬ 
ficies  exulceratur,  et  materia  per  tracheam  ex- 
puitur  :  sed  longe  plurimis  haec  viam  sibi  per 
pleuram  costalem  aperit. 

Postremo,  peculiaris  quaedam  in  pulmonem 
inflammatum  effusio  nuper  descripta  est*  qua 
lympha  coagulans  sanguinis  in  tela  interlobu¬ 
lari  pulmonis  elapsa,  totum  eum  in  massam 
quandam  solidam,  et  hepatici  coloris,  crassitu¬ 
dinisque  conglutinat*  Pulmo  inutilis  fit»  ut- 
pote  cui  fistulae  aerem  admittere  negent,  cos^ 
tis  fere  adhaerescit  easque  introrsum  retrahit, 
nec  raro  Phthisis  pulmonalis  aut  causa  aut 
comes  evasit.  Haec  effusionis  species  Uepa- 
tisatio  vulgo  denominatur. 

Robusti,  ac  pleno  corpore  praediti  in  hunc 
morbum  maxime  proclives  sunt,  praesertim 
ubi  diathesis  phlogistica  subest.  Hinc  mas¬ 
culi  prae  feminis  magis  obnoxii  reperiuntur. 
Minime  omnium  proni  ii  sunt,  quibus  habitus 

corporis  laxus,  debilis  est,  concoctio  prava,  vi¬ 
tae  genus  ignavum. 

In  media  aetate,  vel  potius  inter  quadragesi¬ 
mum  quintum  et  sexagesimum  frequentius 
contingere  Cullenus  auctor  est.  Saepe  hye- 
me,  vere  autem  saepissime  videtur,  atque  cre¬ 
brius,  fere  quo  frigidior,  humidior,  mutabilior 
tempestas  sit.  Multi  medici  auctores  sunt  om¬ 
nes  tempestatis  vicissitudines,  frigidae,  sive  fer¬ 
vidae,  humidae  sive  siccae  fuerint  ad  Pneu¬ 
moniam  hominem  dare  proclivem.  Ut  alias 
inflammationes,  sic  Pneumoniam  quoque  eva¬ 
cuationes  suppressae,  utpote  plethoram  gignen¬ 
tes,  superinducere  possunt.  Aliorum  | morbo¬ 
rum  quoque  metastases,  quales  suntPodograe, 
Kheumatismi  idem  efficere  valent.  Qui  semel 
hoc  morbo  affecti  sunt,  a  levissimis  causis  ad- 
motis,  novam  accessionem  facile  patiuntur. 
Causae  vero  excitantes  sunt  pulmonum  ab  ex¬ 
ternis  causis  injuriae,  exercitatio  vehemens, 
sanguinem  rapide  per  eos  transire  cogens,  tus¬ 
sis  vehemens,  clara  lectio  vel  locutio,  vapores 
acres  pulveris  cum  spiritu  inhalati ;  sed  causa 
longe  frequentissima  frigus  est,  subito  vel  par- 

tim  admotum,  dum  cutis  madet.  Fortasse  et 

«  .  ^  . 

causae  praedisponentes  nonnullae,  praeter  mo¬ 
dum  intensae,  excitantes  evadent. 

Pneumoniae  causa  proxima  inflammatione 
substantiae  pulmonum,  vel  eorundem,  aut  cos¬ 
tarum  demum  membranae,  consistere  videtur. 

Morbi  quibuscum  Pneumonia  confundi  po¬ 
test,  Cdtarrhus  sunt,  Pleurodynia,  Hepatitis, 
Carditis,  Hysteria  cum  dolore  pectoris. 

Catarrhus  notatur  dolore,  et  gravedinis  cu- 
jusdam  oppressionisque  circa  frontem,  respi¬ 
randi  per  nares  difficultate.  Oculi  nonnihil 
teneri  sunt,  suffusi,  quin  lacrymas  acres  copio¬ 
se  profundunt.  Sternutatio  crebra  est,  atque 
e  naribus  ingens  muci  distillatio  est.  11  an¬ 
ce  do  accedit,  tussis  dura,  clangens  vexat,  mag¬ 
num  pectoris  dolorem  ciens,  capitis  dolorem 
evadens,  nec  nisi  parcum  limpidum  sputum 
emoliens,  postea  magis  viscidum  atque  opacum 
factum.  Tussis  minus  vehemens  est,  angustia 
quaedam  vel  constrictio  pectoris  saepe  perci¬ 
pitur,  nec  non  in  membris  dolores,  hebetudo, 

vel  lassitudo.  Nihilominus  exempla  non  de¬ 
sunt  quibus  catarrhus  in  Pneumoniam  transit, 
inflammatione  ad  ipsos  pulmones  ex  arteria 
aspera  propagata. 

Pleurodyniae  dolor,  immoto  corpore  vix 
sentiendus,  e  motu  miro  exasperatur,  sed 
ut  pectore  fixo  laborantes  saepe  solo  septo 
transverso  respirare  conantur.  Plena  in 
spiratio  prima  et  secunda  vice  dolorem  mi¬ 
rifice  aggravet,  sed  cum  ea  actio  saepissime  re¬ 
petita  est,  dolor  paulatim  decrescet.  Quin  et 
sedem  suam  crebro  mutat,  sed  in  omnibus 
manus  impressa  cruciatum  vehementer  auget. 
Pulsus  plenus  et  fortis  sed  non  valde  durus  : 
et  qui  pleurodynia  laborat,  jam  velolim  llheu- 
matismo  affectus  fuit. 

Hepatitidis  autem  signa  haud  raro  Pneu¬ 
moniam  vehementer  simulant.  Distinguitur 
vero  Hypochondrii  dextri  tensione  et  dolore 
qui  sursum  ad  humerum  dextrum  tendit,  vel 

eo  solo  percipitur,  pressu  facile  auctus.  Pes- 

. 

piratio  primo  aliquando  parum  afficitur,  sed 
postea  laboriosa  fit.  Vultus  pallidus  est,  sub- 
fuscus,  vel  flavidus,  lingua  saepe  sordibus  ob- 

taeta,  adsunt  fere  anorexia,  nausea,  singultus, 
alvus  adstricta,  et  cum  descendit,  albidula,  varia, 
praeter  naturam  est.  Urina  saepe  flava,  colore 
luteo  demissa  tingit. 

Ab  aliis  intra  thoracem  inflammationi¬ 
bus  Carditis  distingui  non  potest,  nisi  cum 
signis  communibus  conturbatae  circulationis 
indicia  superaddita  sunt.  Dicunt  utique  in¬ 
gentem  spiritus  vultus  et  gestus  anxietatem  et 
agitationem  comitari,  necnon  dolore  in  cordis 
regione,  palpitatione,  Syncope. 

Thoracis  illa,  quam  Mysteria  inducit,  affectio 
hisce  distinguitur  indiciis.  Vultus  miram 
anxietatem  et  agitationem  manifestat ;  nares 
magna  rapiditate  moventur,  dolor  capitis  valde 
auctus  est,  atque  pars  indicata  tactu  vehemen¬ 
ter  dolet :  aegra  simul  admodum  impatienter 
se  gerens,  manum  quaerentis  e  parte  ferociter 
amovens,  nec  raro  prae  dolore  exclamans. 
Dyspnoea  simul  urget :  respiratio  rapida  acce¬ 
lerata  est,  atque  saepe  cum  sonitu  sibilante, 
motibus  simul  thoracis  et  abdominis  violentis 
comitatis.  Tussis  frequens,  rauca,  sibilans 
aegre  sistenda*;  pulsus  parum  acceleratus :  nec 

raro  aliqua  signa  Hysteriae  evidentiora  una 
adsunt. 

Prognosis  hujus  morbi,  summa  cura  ducen¬ 
da  est,  a  statu  signorum  tam  praesentium  :  fe¬ 
bris  vehemens,  cum  delirio,  spiritu  perquam 
difficili ;  dolor  acutus,  tussis  sicca,  vel  sputum 
quasi  atrum  emoliens :  subita  doloris  vel  sputi 
cessatio,  labiorum  vel  vultus  pallor,  alienatio ; 
pulsus  demum  subsidens,  inaequalis,  maxi¬ 
mum  aegri  periculum  denotant. 

Contra,  si  febris  indicia  leniora  sunt,  spiritus 
difficultas,  dolorque  minuuntur,  si  sputum  ma¬ 
teriae  crassae  flavae,  liberum  fit,  vel  quaevis 
alia  critica  evacuatio  contingat,  qualis  est  Hae¬ 
morrhagia  e  naribus,  Diarrhoea,  Diaphoresis 
liberalis,  urina  simul  sedimentum  copiosum 
demittente,  tum  faustum  morbi  finem  sperare 
licebit. 

Hujus  morbi  curatio  in  generalem  et  spe¬ 
cialem  diduci  potest,  sub  priore  sanguinis 
missio  stat  de  quo  primum  agere  propono. 
Hoc  auxilium  nunquam  omittendum  est, 
protinus  ab  ipso  morbi  initio  adhiberi  debet, 

et  quamvis  primo  triduo  vel  quatriduo  efficacia 
ejus  maxima  sit,  ubicunque  tamen  signa  evi¬ 
dentia  sunt,  vires  tolerabunt,  eo  confugiamus, 
cura  maxima  habita,  ne  post  suppurationem 
venaesectio  celebretur  De  ampla  incisione 
sanguis  fluere  debet  quia  compertum  est,  eum 
hoc  morbo  plus  prodesse,  quam  ex  incisione 
tenui,  licet  copia  majore  missum  ;  fluere  debet, 
usque  dum  dolor,  ac  spirandi  difficultas  levan¬ 
tur,  vel  donec  aeger  anima  defecturus  sit.  Hoc 
enim  fere  remedio  solo,  ad  Pneumoniae!  cura- 
tionem  niti  oportet.  Raro  una  sanguinis  mis¬ 
sio  utcunque  ampla  morbum  superat,  et  dolor 
et  spirandi  difficultas  a  prima  venaesectione 
saepe  multum  levantur,  haec  signa  post  breve 
intervallum  recidunt,  nec  raro  nihil  lenita. 
Observatum  est,  post  venaesectionem,  quod 
si,  crusta  coriacea  sanguinis  non  amplius  ap¬ 
pareat,  tum  ulteriorem  ejus  missionem  negli- 
gere  licere.  Hoc  autem  verum  non  est, 
nisi  signa  simul  lenita  fuerint.  Multis  enim 
Pneumoniae  exemplis  crusta  coriacea  nun¬ 
quam  sanguine  videtur,  aliis  diu  ante  inflam¬ 
mationem,  decedit.  Nihilominus  sanguinis 

aspectus  nequaquam  negligendus  est  nam 
crustae  coriaceae  diminutio  faustum  semper 
indicium  est. 

Copia  tamen  sanguinis  ducenda,  secundum 
vires  aegri,  pulsus  vigorem,  signorum  violen¬ 
tiam,  regi  debet,  nullus  enim  datur  morbus, 
venaesectio  supra  modum  celebrata,  sine  peri¬ 
culo  est.  Dictum  fuit,  hoc  remedium,  nimis 
copiose  in  Pneumonia  usurpatum,  sputum  dif¬ 
ficilius  reddere ;  facileque  in  Hydrothoracem 
vel  Phthisin  morbum  terminare. 

Digitalis,  ut,  viribus  et  frequentia  pulsus 
imminutus,  venaesectioni  auxiliaretur,  data 
est  nonnullis  utilis  fuit,  sed  cum  effectus  ejus 
incerti  sunt,  ea  sola  nequaquam  fidere  oportet. 
At  auxilium  tamen  haud  contemnenda  est. 

De  Catharticis  in  Pneumonia  curanda,  pa¬ 
rum  inter  medicos  convenit.  Nonnulli  etiam 
drasticis  usi  sunt,  quo  melius  missi  sanguinis 
effectus  promoverent ;  sed  mitiora  magis  utilia 
reperiuntur,  iis  maxime  dosibus  quae  idoneam, 
alvi  actionem  constanter  sustineant.  Illud  ta¬ 
men  discriminis  omnia  purgantia  habent,  ut 
sputum  minuere  et  exsiccare  tendunt. 

Sudorifica  hic  multum  profutura  esse,  a  be¬ 
neficio  sudoris  sponte  eliciti  medici  judicave¬ 
runt,  atque  illorum  utilissima  reperta  sunt,  an- 
timonii  praeparata,  ut  nauseam  moveant  data, 
quoniam  non  tantum  cutem  relaxent,  sputum 
promovent,  sed  et  cordis  arteriarumque  mo¬ 
tum  extra  ordinem  compescunt.  Submurias 
hydrargyri  mitis,  cum  opio  conjunctus  eandem 
efficaciam  possidere  inventus  est. 

Expectorantia  quoque  usurpata  sunt,  sed 
non  nisi  pauca  huic  morbo  bene  accom¬ 
modantur  ;  earum  enim  pleraque  stimulant 
nimis,  sed  cum  inflammatio  propemodum 
domita  fuit,  et  broncliiae  muco  pene  ob¬ 
structae,  tum  scillae  praeparata  commodissima 
fuerunt  ad  eum  expectorandum.  Perseverante 
autem  inflammatione, utilissima  sunt  antimonii 
praeparata,  veluti  supra  dictum  est,  nec  non 
misturae  mucilaginosae,  vel  aquae  calefactae 
vapor  inhalatus.  Opium  quoque  in  ultimo  hu¬ 
jus  morbi  stadio,  id  est,  post  inflammationem 
cessatam  commodum  est.  Tussim  enim  sedat, 
somnum  conciliat,  sputum  promovet. 

De  remediis  specialibus  nunc  agendum  est. 
Sanguinis  missio  e  parte  thoracis  dolente  tum 
maxime  adhibendum  est,  cum  vires  aegri  te¬ 
nues,  ne  detractio  generalis  instituatur  prohi¬ 
bet.^  Congestioni  quidem  partis  tollendae  hoc 

remedium  bene  accommodatur,  atque  aut  hi- 

*• 

rudinibus  multis,  aut  cucurbitula  cruenta  per¬ 
fici  potest. 

Yesicatoria  valde  proficiunt,  tamen  non  ad¬ 
movenda  sunt,  nisi  febre,  a  remediis  jam  in¬ 
dicatis  nonnihil  subacta.  Ampla  esse  debent, 
ut  doloris  sedem  contingant,  atque  seri  profu¬ 
sio  inde  facta,  unguentis  et  ceratis  stimulan¬ 
tibus,  vel  quod  melius  est,  ipsis  repetendis, 
continuetur. 

Fomentis  olim  medici  usi  sunt,  sed  haec  e 
praxi  recentiorum  exularunt ;  molesta  enim 
sunt,  et  nihil  fere  commodi  praestant. 

Regimen  antiphlogisticum  accuratissime  ob¬ 
servetur,  nihil  praeter  farinacea, permittendum 
est,  eorumque  copia  parcissima.  A  victu  ani¬ 
mali,  et  potu  omni  stimulante,  quam  maxime 
abstinendum. 

